รัฐบาลไทย-ข่าวทำเนียบรัฐบาล-รมว.ศธ.เยี่ยมโครงการค่ายอบร​มครูภาษาจีน รุ่นที่ 1
วันอังคารที่ 17 ตุลาคม 2560
รมว.ศธ.เยี่ยมโครงการค่ายอบร​มครูภาษาจีน รุ่นที่ 1
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เยี่ยมโครงการค่ายอบรมครูภาษาจีน รุ่นที่ 1 เมื่อวันจันทร์ที่ 16 ตุลาคม 2560 ณ โรงแรมเดอะพาลาสโซ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เยี่ยมโครงการค่ายอบรมครูภาษาจีน รุ่นที่ 1 เมื่อวันจันทร์ที่ 16 ตุลาคม 2560 ณ โรงแรมเดอะพาลาสโซ โดยนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน, ศาสตราจารย์พิเศษประพิณ มโนมัยวิบูลย์ ประธานคณะทํางานด้านยุทธศาสตร์การพัฒนาการเรียนการสอนภาษาจีน, ผู้บริหารสํานักงานคณะกรรมการการศึกษาขั้นพื้นฐาน (สพฐ.) ตลอดจนวิทยากร และครูภาษาจีนที่เข้ารับการอบรม จํานวน 178 คน ให้การต้อนรับและรับฟังการมอบนโยบาย
นพ.ธีระเกียรติ เจริญเศรษฐศิลป์กล่าวว่า กระทรวงศึกษาธิการ โดยสํานักงานคณะกรรมการการศึกษาขั้นพื้นฐาน (สพฐ.) มีนโยบายชัดเจนในการยกระดับการเรียนการสอนภาษาจีนในประเทศไทย จึงได้จัดโครงการค่ายอบรมครูภาษาจีนในครั้งนี้ เพื่อพัฒนาการเรียนการสอนภาษาจีนอย่างจริงจังและเป็นรูปธรรม โดยคณะครูที่เข้าร่วมโครงการถือเป็นผู้บุกเบิกของการเปลี่ยนแปลงที่สําคัญในกระทรวงศึกษาธิการ อีกทั้งการอบรมในครั้งนี้เป็นการอบรมที่แตกต่างจากครั้งก่อน ๆ ด้วยการใช้กลยุทธ์เช่นเดียวกับการอบรมภาษาอังกฤษแบบเข้ม (Boot Camp) ที่มีการเปลี่ยนแปลงรูปแบบการอบรมและการคัดครูที่เข้าร่วมการอบรม เนื่องจากการอบรมในครั้งนี้ได้มีการมีการตรวจเลือดครู กล่าวคือ การทดสอบว่าขณะนี้ครูที่จะเข้ารับการอบรมมีระดับความรู้เป็นอย่างไรด้วย
นอกจากนี้ จากการที่สถานการณ์ในปัจจุบัน สาธารณรัฐประชาชนจีนเป็นประเทศที่มีบทบาทสําคัญในระดับโลกทําให้ภาษาจีนเข้ามามีบทบาทสําคัญตามไปด้วย สพฐ.จึงได้ทําการสํารวจข้อมูลว่ามีครูผู้สอนและนักเรียนที่เรียนภาษาจีนกี่คน เพื่อวางแผนพัฒนาครูภาษาจีนให้มีคุณภาพ เพื่อทดแทนอัตราครูที่จะเกษียณอายุราชการในอีก 10 ปีข้างหน้า เพราะหากเราไม่เตรียมกําลังคนที่มีความสามารถด้านภาษาจีนไว้ในที่สุดเราจะล้าหลัง
ดังนั้น การอบรมครั้งนี้ถือเป็นโอกาสดีที่จะช่วยให้ครูภาษาจีนพัฒนาตนเองได้พร้อมทั้งมีแนวทางที่จะขยายผลการอบรมไปยังครูภาษาจีนทั่วประเทศ ตลอดจนการส่งเสริมให้เปิดห้องเรียนภาษาจีนเพิ่มสําหรับสถานศึกษาที่มีความพร้อม โดยจัดการเรียนการสอนภาษาจีนที่ครอบคลุมถึงความรู้ด้านวัฒนธรรมและวรรณคดีจีน ซึ่งเปรียบเสมือนการเรียนรู้ภาษาจีนอย่างลึกซึ้ง และสิ่งที่สําคัญอีกประการคือการเข้าร่วมอบรมนี้ ครูที่เข้าอบรมสามารถนําชั่วโมงที่เข้าอบรมไปนับเป็นผลงานเพื่อเชื่อมโยงกับการขอมีหรือเลื่อนวิทยฐานะได้
สําหรับการพัฒนาภาษาอื่น ๆ นอกจากภาษาอังกฤษและภาษาจีนขณะนี้ภาษาอื่น ๆ อาจจะยังไม่สามารถดําเนินการเชิงระบบในลักษณะนี้ได้ แต่ไม่ได้กีดกันการพัฒนาทักษะภาษาอื่น ๆ เนื่องจากเราไม่สามารถบังคับให้คนเรียนภาษาได้ แต่หากเราค่อย ๆ ชี้ให้คนเห็นว่าภาษานั้นสําคัญ พร้อมกับมีนโยบายในการทําหลักสูตรให้มีมาตรฐาน เช่น การกําหนดว่าเด็กในแต่ละระดับชั้นต้องเรียนรู้อะไร ครูต้องสอนอะไรบ้าง หรือกําหนดให้ชัดเจนว่าควรเริ่มหลักสูตรการเรียนการสอนภาษาที่ระดับใด และมีเนื้อหาอะไรบ้างที่เด็กในแต่ละระดับชั้นควรรู้ สิ่งเหล่านี้จะช่วยกําหนดทิศทางการพัฒนาทักษะด้านภาษาได้
นพ.ธีระเกียรติกล่าวด้วยว่า กระทรวงศึกษาธิการมีแนวทางในการคัดเลือกครูจากการอบรมครั้งนี้ โดยจะต้องเป็นครูที่มีความสามารถ เป็นคนดี มีความประพฤติดี และมีระเบียบวินัย เพื่อเป็นครูแกนนําในการอบรมครูภาษาจีนในรุ่นต่อ ๆ ไป เช่นเดียวกับครูแกนนําจากการอบรมภาษาอังกฤษแบบเข้ม (Boot Camp) ที่ขณะนี้กระจายตัวอยู่ตามศูนย์ Boot Camp ทั่วประเทศ และเป็นกําลังสําคัญในการจัดอบรมร่วมกับวิทยากรชาวต่างชาติต่อไป
อนึ่ง โครงการค่ายอบรมครูภาษาจีน รุ่นที่ 1 จัดขึ้นโดยคณะทํางานด้านยุทธศาสตร์การพัฒนาการเรียนการสอนภาษาจีน สํานักวิชาการและมาตรฐานการศึกษา สพฐ. โดยได้ทําการคัดเลือกครูภาษาจีน จํานวน 178 คน สังกัดสํานักงานคณะกรรมการการศึกษาขั้นพื้นฐาน ที่มีผลการประเมินความรู้ภาษาจีนในระดับกลาง-สูง เข้าอบรมระหว่างวันที่ 20 กันยายน-21 ตุลาคม 2560 เพื่อพัฒนาความรู้และทักษะภาษาจีน รวมทั้งกลวิธีการสอนภาษาจีนให้แก่นักเรียนไทย ซึ่งเนื้อหาการอบรมครอบคลุมถึงองค์ความรู้ภาษาจีนทั้งระบบเสียง ระบบคํา ไวยากรณ์ ตัวอักษร เป็นต้น ตลอดจนเพิ่มพูนประสบการณ์การเรียนรู้ด้านการสอนภาษาจีนของครูด้วย
อรพรรณ ฤทธิ์มั่น, บัลลังก์ โรหิตเสถียร: สรุป
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สํานักงานรัฐมนตรี: รายงาน